*Tisztelt Asszonyom/Uram!*

*Az alábbiakban felsoroljuk, hogy milyen dokumentumokra és adatokra van szükség a házasság semmissé nyilvánításáért folyó eljárás elindításához:*

 *- polgári válóperes ítélet - teljes szöveg, amit a bíróságon kaptak
- friss keletű, nagy alakú (A/4-es méretű) egyházi házasságlevél, amit az a plébánia állít ki, ahol a házasságkötés történt (régi emléklap nem jó!)
- a katolikus fél friss keletű és szintén nagyalakú keresztlevele (Ezt értelemszerűen azon a plébánián állítják ki, ahol a keresztelés történt. A másik fél keresztlevelének beszerzéséhez nem feltétlenül kell felvenni a kapcsolatot a volt házastárssal, ha nincsenek beszélő viszonyban. A keresztelés plébániáján odaadják, csak meg kell mondani, hogy a házasság semmissé nyilvánítási eljárásához kell.)*

 *Mindenképpen szükség lesz a volt házastárs aktuális lakcímére vagy levelezési címére, továbbá legalább 2 tanúra (név, cím, telefonszám, akik jól ismerték a házasságot kezdettől végéig, és hajlandóak egy alkalommal megjelenni az ügyhallgató atya előtt, hogy vallomást tegyenek. Tanú lehet bárki: szülő, testvér, barát (közös gyermek azonban nem!)*

*Szegeden az eljárás költsége most 30.00 forint, amit majd a Püspökség felé kell rendezni, ha elindul a per.*

*Ha a felsorolt dolgok mind együtt vannak, akkor kérem jelentkezzen e-mailben vagy telefonon, és egyeztetünk időpontot a keresetlevél megírásához.*

*Szegeden az ügyek átfutási ideje - ha nincs bonyodalom, - kb. fél év. A volt házastársat a bíróság értesíti az eljárás elindításáról, és ő szabadon dönthet, hogy akar-e vallomást tenni vagy sem. Ha nem akar, a távolmaradása nem akadálya az eljárás lefolytatásának, de az ügy lezárásakor természetesen ugyanúgy értesítést kap a döntésről.*

*Ami még fontos: amíg a semmissé nyilvánítási eljárás nem zárul pozitív döntéssel, nem szabad új esküvőhöz időpontot kitűzni, hiszen egyrészt nem biztos, hogy addigra lezajlik a per, másrészt 100%-osan senki nem tudja előre garantálni, hogy kimondják a házasság érvénytelenségét. Vannak esetek ugyanis, amikor nem bizonyosodik be a házasság semmissége.*